《送程嗣恭正基提刑赴阙》
宋代·冯山

从来贵阀多豪俊，失在矜持骄与泰。白屋寒门亦有人，往往穷愁损英概。

得时旧恩报不暇，安能与语功名会。骅骝摆首倦衔策，一蹶中途为伤駃。

簪缨要重畎亩壮，所养既完发亦大。磨砻宝刀挫圭璧，更向天资才术外。

正基太师丞相后，学博文清古冠带。天机不露骥盘枥，云气虽升蜃沉海。

平生胸中未一出，万事食间宜少待。语默机巧孟轲盗，颜色睢盱次山丐。

世故未能以身徇，家声欲传道犹在。远别相知试一言，不是向人歌慷慨。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。